শঙ্কুদেব পণ্ডার বিরুদ্ধে ব্যবস্থা নিয়েছে তৃণমূল। সিবিআইয়ের জেরা থেকে ফেরার পর-পরই শঙ্কুদেবকে দলীয় পদ থেকে সরিয়ে দেওয়া হয়েছে। এর ফলে জনমনে দলের ভাবমূর্তি অত্যন্ত স্বচ্ছ ও সুন্দর রূপে প্রতিভাত হবে বলেই তৃণমূল ভেবেছে নিশ্চয়। এই ভাবনায় আপাতভাবে অসংগতি নেই। কিন্তু ভাবনাটি কতটা অবিমিশ্র— সেটি ভাবনার বিষয় বইকী। কারণ, দলীয় কোনও নেতাকে সিবিআই-জেরার মুখে পড়তে হচ্ছে, এমন খবর পাওয়া মাত্রই তো সংশ্লিষ্ট নেতার বিরুদ্ধে দলের পদক্ষেপ করার কথা। কিন্তু তৃণমূল তা করে না। মুকুল রায়, মদন মিত্র এবং শঙ্কুদেব পণ্ডার ক্ষেত্রে একই ছবি। প্রথম পর্বে অভিযুক্তদের আড়াল করার চেষ্টা। একটা সময় পর্যন্ত চেষ্টাটা চালিয়ে যাওয়া। কিন্তু আড়াল-আবডালের খেলা কিছুদিন চলার পর যখন দেখা যায়, আড়াল করাটা প্রায় অসম্ভব, তখন হাত তুলে নেওয়া। প্রক্রিয়াটি অবশ্যই খুব সুস্থ নয়।
সুস্থ প্রক্রিয়া নয় বুঝেও তৃণমূল শঙ্কুদেবকে সরিয়ে ভাবমূর্তি স্বচ্ছ করতে চাইল। কারণ, সামনের বছর বিধানসভা ভোট। এবং ভোট বড় বালাই। ভোটের আগে বিরোধীদলের হাতে অস্ত্র তুলে দিতে চায় না তৃণমূল। একইসঙ্গে চায়, সাধারণ রাজ্যবাসী যাতে এমন কথা বলতে না-পারেন যে, অভিযুক্ত দলীয় কর্মীদের বিরুদ্ধে তৃণমূল ব্যবস্থা নিতে পারে না ! নিন্দা-সমালোচনার ভয়েই মুকুলকে সরানো হয়েছিল। সেই ভয়েই দূরত্ব রচনা করা হচ্ছে মদন মিত্রের সঙ্গে। এই ব্যবস্থা নেওয়ার একটা অন্য অভিমুখও রয়েছে। সংশ্লিষ্ট লোকজন সিবিআই জেরার মুখে কী বলছেন, কাদের নাম তুলে আনছেন— সে হিসাবটা খুব সংগোপনে কষে যায় তৃণমূল। সিবিআইয়ের তদন্তে কারও ‘সহযোগিতা’র প্রশ্ন উঠলেই তৃণমূলের কপালে ভাঁজ পড়ে। তখন আর তাঁকে আড়াল করার চেষ্টা করে না তৃণমূল। মুকুল রায়ের ক্ষেত্রেও তাই হয়েছিল। শঙ্কুদেব পণ্ডার ক্ষেত্রেও ঘটল। আগামিদিনে আরও কত এমন ঘটতে থাকবে, তা ভবিষ্যৎ জানে। কিন্তু প্রক্রিয়াটিকে কোনওভাবেই খাঁটি শুদ্ধকরণ বা সংস্কার বলা যায় না।
সংস্কার আসলে একটি প্রবণতা। দলে যা যা অসংগতি রয়েছে, স্বাধীনভাবেই তার সংস্কারসাধন করা যায়। যে সব নেতানেত্রী বিভিন্ন সময়ে বিভিন্ন ঘটনাসূত্রে শৃঙ্খলাভঙ্গ করেছেন, ব্যবস্থা নেওয়া যায় তাঁদের বিরুদ্ধে। কিন্তু রাজ্য-রাজনীতিতে সেই শুভ ইচ্ছা দুর্লভ। কোনওদিনই সেই সংস্কার-প্রক্রিয়া দেখা যায়নি এখানে। কোনওদিনই শুদ্ধকরণের ভাবনা দেখা যায়নি। সামনে ভোট থাক বা না-থাক, রাজনৈতিক দলে সাধারণ অনুশাসন তো থাকার কথা। এবং সেই অনুশাসনের অনুশীলনই দলটির রাজনৈতিক চরিত্র নির্দেশ করে দেবে, এমনই দস্তুর। রাজ্য-রাজনীতিতে এই ধারণাটারই অভাব। সবই খুব তাৎক্ষণিক, সাময়িক। সব কিছুই ছোট লক্ষ্যে সীমাবদ্ধ। বড় অর্জনের দিকে কোনও নজর নেই।
রাজ্যের শাসনকাজ পরিচালনার ভার যে দলের স্কন্ধে, সে দলকে আরও সুদৃঢ় ও সুবিন্যস্ত হতেই হবে। বিহ্বলতা প্রশাসকের ভূষণ হতে পারে না। শাসনের নিয়ন্ত্রণই রাজধর্ম। সংকটলগ্নে সেই ধর্মই কাজ দেয়।